b'\n_START_ARTICLE_\nPjesni pokorne kralja Davida\n_START_PARAGRAPH_\nPjesni pokorne kralja Davida zbirka je pjesama hrvatskog pisca Ivana Gunduli\xc4\x87a. Tiskana je 1621. godine u Rimu. Pjesme su nastale kao prepjevi sedam pokorni\xc4\x8dkih psalama kralja Davida.\n_START_SECTION_\nPosveta\n_START_PARAGRAPH_\nPosveta Pjesnima pokornim kralja Davida jedan je od najutjecajnijih tekstova hrvatske knji\xc5\xbeevnosti. Ona zbog nekih efektnih formulacija i intrigantnih tvrdnji obilje\xc5\xbeava shva\xc4\x87anje \xc4\x8ditavoga Gunduli\xc4\x87eva opusa. U posveti Gunduli\xc4\x87 svoja ranija djela koja poimence nabraja (Galatea, Dijana, Posvetili\xc5\xa1te ljuveno, Prozerpina ugrabljena od Plutona, \xc4\x8cerera, Kleopatra, Arijadna, Adon(Gunduli\xc4\x87), Koraljka od \xc5\xa0ira \xe2\x80\x93 sa\xc4\x8duvale se samo Dijana, Armida, Prozerpina ugrabljena od Plutona i Arijadna) naziva \xe2\x80\x9eporodom od tmine\xe2\x80\x9c, a intrigantno je da je Gunduli\xc4\x87 u jednom trenutku, u dobi od oko 30 godina, do\xc5\xbeivio preobra\xc4\x87enje te se odrekao svojih mladena\xc4\x8dkih djela._NEWLINE_Iz posvete se doznaje i razlog zbog kojeg su Pjesni pokorne objavljene tiskom; on je moralne i prakti\xc4\x8dne naravi. Gunduli\xc4\x87 je taj rad ve\xc4\x87 ranije obe\xc4\x87ao Maru Mara Buni\xc4\x87a pa tiskanjem ispunjava svoju moralnu obavezu, a prakti\xc4\x8dni je razlog \xc5\xa1to je tekst prepjeva do trenutka kada je datirana posveta (1. listopada 1620.) kru\xc5\xbeio u rukopisu i bivao prepisivan \xc4\x8dime je do\xc5\xa1lo do njegova kvarenja pa pisac \xc5\xbeeli ponuditi vlastitu, izvornu verziju djela. Gunduli\xc4\x87 u posveti ka\xc5\xbee i to da izdaje prijevod psalama kako bi objavio da sve drugo \xc5\xa1to je napisao manje cijeni pa te stare spise "kao porod od tmine" ostavlja u tami, a samo Pjesni pokorne iznosi na svjetlo, tj. u javnost. Isto tako, saznaje se da prijevod u vrijeme tiskanja nije potpuno nov, nego je nastajao kroz nekoliko godina (s prevo\xc4\x91enjem je po\xc4\x8deo oko 1616.). Gunduli\xc4\x87 tako\xc4\x91er najavljuje da \xc4\x87e prevesti Oslobo\xc4\x91eni Jeruzalem Torquata Tassa i posvetiti ga poljskom kralju, ali spletom povijesnih okolnosti napisat \xc4\x87e Osmana.\n_START_SECTION_\nForma\n_START_PARAGRAPH_\nPjesni pokorne pisane su osmera\xc4\x8dkim katrenima s rimom abba. U svih se sedam pjesama lirski subjekt obra\xc4\x87a Bogu mole\xc4\x87i ga ili za tjelesno i duhovno ozdravljenje ili za oprost grijeha, kojih je on svjestan. Moli Boga da ga uvijek \xc5\xa1titi i ne odjeljuje se od njega, a on \xc4\x87e zauzvrat preobra\xc4\x87ati nevjernike i grje\xc5\xa1nike._NEWLINE_Na kraju pjesme slavi se Boga i to istim stihovima u svim pjesmama:_NEWLINE_Slava Ocu, Sinu dika,_NEWLINE_\xc4\x8d\xc3\xa2s svetomu Duhu budi,_NEWLINE_k\xc3\xb4 je odprije bio svudi,_NEWLINE_sad i vazda i uvik vika!_NEWLINE_I sam Gunduli\xc4\x87 isti\xc4\x8de da se vrijednost Pjesni pokornih sastoji u tome da skru\xc5\xa1ena grje\xc5\xa1nika, koji je spoznao svoje mane i grijehe, iz kaosa svijeta i grijeha dovedu u Obe\xc4\x87anu Zemlju, zemlju slave vje\xc4\x8dne gdje na pravedne du\xc5\xa1e pada slatka m\xc8\x81na milosti bo\xc5\xbeanstvene.\n_START_SECTION_\nOd veli\xc4\x8danstva Bo\xc5\xbejijeh\n_START_PARAGRAPH_\nGunduli\xc4\x87eva religiozna pjesma od 124 osmera\xc4\x8dka stiha u katrenima s rimom abab, dodana knji\xc5\xbeici prepjeva sedam pokorni\xc4\x8dkih psalama iz 1621. godine. Prema Zoranu Kravaru, u pjesmi misao o Bogu izdaleka slijedi teolo\xc5\xa1ko u\xc4\x8denje koje se u srednjem vijeku nazivalo "negativnom teologijom", a po\xc4\x8divalo je na shva\xc4\x87anju da bo\xc5\xbeansko bi\xc4\x87e svojim ontolo\xc5\xa1kim atributima, svojom beskona\xc4\x8dno\xc5\xa1\xc4\x87u i sveobuhvatno\xc5\xa1\xc4\x87u, nadilazi dosege ljudske spoznaje, pa se svaki iskaz o njemu mora zavri\xc5\xa1ti u posvema\xc5\xa1njoj negaciji ili u proturje\xc4\x8dju._NEWLINE_U svakoj se kitici opjevava jedan atribut Bo\xc5\xbeje veli\xc4\x8dine. Odre\xc4\x91enje bo\xc5\xbeanskog bi\xc4\x87a, kr\xc5\xa1\xc4\x87anski ispravno, proizvodi u tekstu niz retori\xc4\x8dkih figura koje isti\xc4\x8du neobi\xc4\x8dnost i izuzetnost bo\xc5\xbeje prirode:_NEWLINE_Bez uzroka uzrok jedan,_NEWLINE_nerazdiono jedinstvo je,_NEWLINE_i po\xc4\x8detak, komu nijedan_NEWLINE_jur po\xc4\x8detak vik bio je. (stihovi 17. \xe2\x80\x93 20.)_NEWLINE_U pjesmi se javljaju antiteze i oksimoroni: tako je Bog i "svjetlos" i "tmina", on je istodobno "sred istoka, sred zapada", on "plamenuje ne svijetle\xc4\x87i"; radi, a ipak miruje ("on u vje\xc4\x8dnom djelovanju / ima pokoj vjekoviti"); pretvara "smrt u \xc5\xbeivot".\n_START_SECTION_\nLjubovnik srame\xc5\xbeljiv\n_START_PARAGRAPH_\nLjubovnik srame\xc5\xbeljiv kra\xc4\x87a je pjesma koja se sastoji od 73 osmera\xc4\x8dka katrena s rimom abab. Prijevod je talijanske pjesme Amante timido Girolama Pretija s dodacima iz jo\xc5\xa1 dviju pjesama istog autora, Amante occulto i Amante costante._NEWLINE_Tema je pjesme nesretna ljubav. Na samom se po\xc4\x8detku lirski subjekt obra\xc4\x87a personificiranom listu da prenese poruku njegovoj ljubavi rije\xc4\x8dima "po\xc4\x91i, vjerni, po\xc4\x91i mili...mu\xc4\x8de\xc4\x87i moj glasni\xc4\x8de". Kroz cijelu se pjesmu prote\xc5\xbee ljubovnikova \xc4\x8de\xc5\xbenja za neostvarenom ljubavi.\n_START_SECTION_\n\xc5\xbdalosno cviljenje u smrt gospo\xc4\x91e Marije Kalandrice\n_START_PARAGRAPH_\nNadgrobnica U smrt Marije Kalandrice nastala je krajem 1637. ili \xc4\x8dak 1638. godine, godine kada je umro i s\xc3\xa2m Gunduli\xc4\x87. Pjesma, u kojoj se hvali ljepota i dobrota pokojnice, puna je razmi\xc5\xa1ljanja o prolaznosti svega zemaljskoga, pa i ljudskoga \xc5\xbeivota na zemlji. Pisana je osmera\xc4\x8dkim katrenima s rimom abab, a obuhva\xc4\x87a 348 stihova._NEWLINE_U opisu Kalandri\xc4\x8dine ljepote, Gunduli\xc4\x87 se koristi brojnim epitetima i poredbama kojima je uspijeva prikazati kao bo\xc5\xbeansko bi\xc4\x87e, kao gospoju \xc4\x8diste du\xc5\xa1e i milostiva srca, neizmjerne tjelesne i duhovne ljepote.\n_START_SECTION_\nU slavu visine privedre Ferdinanda Drugoga, velikoga kneza od Toskane\n_START_PARAGRAPH_\nPrigodna je pjesma U slavu Ferdinanda II. kneza toskanskoga napisana povodom njegove \xc5\xbeenidbe Vittorijom della Rovere, vojvotkinjom od Urbina, no to\xc4\x8dna se godina nastanka pjesme ne zna (najvjerojatnije 1635. godina)._NEWLINE_Pjesma obuhva\xc4\x87a 252 osmerca u katrenama s unakrsnom rimom (abab). Zapo\xc4\x8dinje opisom slavenskih zemalja, me\xc4\x91u kojima je najslavnija Toskana, zemlja slavnog Ferdinanda. Osim pohvala knezu, autor isti\xc4\x8de slavnu povijest Medicijevih te zasluge Ferdinandova djeda i oca ("A rodica tva \xc4\x8destita...od \xc4\x8desarske Austrije", "Slavni je \xc4\x8desar dundo tebi, ki vi\xc5\xa1e svijeh kruna sjedi...") te time jo\xc5\xa1 vi\xc5\xa1e nagla\xc5\xa1ava nadu i vjerovanje u budu\xc4\x87u Ferdinandovu slavu i slavno potomstvo._NEWLINE_Autor se koristi mnogim epitetima da bi do\xc4\x8darao Ferdinandovu plemenitost; primjerice "srce plemenito", "blagodarne ruke", "srce uzmo\xc5\xbeno", "obraz vedri", "srce \xc4\x8disto", "pogled mili". Isto tako, mnogim poredbama autor poku\xc5\xa1ava \xc5\xa1to bolje do\xc4\x8darati Ferdinandovu slavu, npr. "svjet\xc4\xbci od sunca", "ko dobri pastir stri\xc5\xbee\xc5\xa1 / a ne dere\xc5\xa1 ovce tvoje".\n_START_SECTION_\nPjesme iz Ohmu\xc4\x87evi\xc4\x87eva rukopisa\n_START_PARAGRAPH_\nU najstarijem sa\xc4\x8duvanom rukopisu Gunduli\xc4\x87eva Osmana, Nikola Ohmu\xc4\x87evi\xc4\x87 u Pragu, 15. travnja 1654. dopisao je jo\xc5\xa1 devet kra\xc4\x87ih pjesni\xc4\x8dkih sastavaka. Iako se nigdje u rukopisu ne ka\xc5\xbee eksplicitno da je Gunduli\xc4\x87 spjevao te pjesme, stil, oblik, birana dikcija i sadr\xc5\xbeaj te pjesni\xc4\x8dki duh koji izvire iz tih pjesma, svakako govore u prilog tome da je Gundli\xc4\x87 njihov autor_NEWLINE_Prva pjesma u pet osmera\xc4\x8dkih katrena donosi razgovor dvaju bezimenih lica koja se me\xc4\x91usobno pozivaju na ljubavno u\xc5\xbeivanje. Prvo lice, mu\xc5\xa1ko, govori prve tri strofe, a drugo, \xc5\xbeensko, preostale dvije. Smatra se da je tih pet strofa predstavljalo zaglavak neke dramatske pjesme poput Dijane ili Armide._NEWLINE_Narednih je osam pjesama ispjevano u osmera\xc4\x8dkim katrenama, karakteristi\xc4\x8dnim za Gunduli\xc4\x87a. \xc4\x8cak ih \xc5\xa1est ima i njegov omiljeni srok (abab), jedna ima obgrljenu rimu (abba), dok su u jednoj prvi i tre\xc4\x87i osmerac svake strofe podijeljeni na dva \xc4\x8detverca koja su povezana srokom (aabccb)._NEWLINE_Kroz sve se pjesme provla\xc4\x8di tu\xc5\xbeenje na nestalnost ljudske sre\xc4\x87e, motiv koji se javlja i u Gunduli\xc4\x87evu najpoznatijem djelu, Osmanu, te tu\xc5\xbeenje na zlu i opaku narav ljudi (u sedmoj se pjesmi ljudske mane uspore\xc4\x91uju sa \xc5\xbeivotinjskima, pa se sklonost prevari uspore\xc4\x91uje s kunom, ogovaranje sa psima koji laju, stra\xc5\xa1ljivost sa zecom...). U devetoj se pjesmi javlja motiv kola sre\xc4\x87e ("Za\xc5\xa1to od moje kolo sre\xc4\x87e / s dna na vrh se ne obrati?") koje tako\xc4\x91er upu\xc4\x87uje na Gunduli\xc4\x87evo autorstvo tih pjesama. Isto tako, jedna je cijela pjesma posve\xc4\x87ena mo\xc4\x87i zlata za kojim svi \xc5\xbeude i \xc5\xbeele ga dobiti \xc4\x8dak i pod cijenu gubitka vlastitog morala. Do\xc5\xa1lo je vrijeme u kojem se \xc4\x8dak i ljubav mo\xc5\xbee kupiti novcem, no upitno je mo\xc5\xbee li ono donijeti i spasenje u \xc4\x8dasu smrti. Nadahnutost Bogom uo\xc4\x8dava se i u drugoj pjesmi koja poziva na uzdanje u Boga kada do\xc4\x91e trenutak u kojem ne mo\xc5\xbeemo sami donijeti dobru odluku. Dio pjesama iz rukopisa Nikole Ohmu\xc4\x87evi\xc4\x87a nalazi se i u rukopisu br. 28 franjeva\xc4\x8dke biblioteke u Dubrovniku (pjesme br. 3, 5. \xe2\x80\x93 9).'